Արամ Խաչատրյան (քաղաքական գործիչ)

Արամ Մայիսի Խաչատրյան, հայ ռազմական, պետական և քաղաքական գործիչ, ՀՀ ԱԺ 7-րդ գումարման պատգամավոր, «Իմ քայլը» խմբակցության անդամ (2019-2020)։ ՀՀ Լոռու մարզպետ։

Կենսագրություն 

Ծնվել է 1978 թվականի հուլիսի 6-ին Կիրովականում և մեծացել մանկավարժի ընտանիքում։

1985–1995 թվականներին սովորել է Վանաձորի թիվ 11 միջնակարգ դպրոցում։

Միչև 1999 թվականը սովորել է Հայաստանի Հանրապետության պաշտպանության նախարարության Վազգեն Սարգսյանի անվան ռազմական համալսարանում։

1999-2004 թվականներին ծառայել է ՀՀՊԾ N զորամասում։

1999-2001 թվականներին աշխատել է դասակի հրամանատար, իսկ 2001-2004 թվականներին՝ վաշտի հրամանատար, 2004-2009 թվականներին՝ գումարտակի շտաբի պետ, մայոր։

Քաղաքական գործունեություն 
2010-2018 թվականներին եղել է Լոռու մարզի Վահագնաձոր համայնքի հիմնական դպրոցի Նախնական զինվորական պատրաստության ուսուցիչ, իսկ 2012-2016 թվականներին՝ Վանաձորի ավագանի։ 2018 թվականին աշխատել է որպես Լոռու մարզպետի պաշտոնակատար։

2016 թ․ սեպտեմբերին Վանաձորի ավագանու և քաղաքապետի ընտրություններում գլխավորել է «Քաղաքացիական պայմանագիր» կուսակցության նախընտրական ցուցակը։

2018 թվականի դեկտեմբերի 9-ին կայացած արտահերթ խորհրդարանական ընտրություններում Լոռու մարզն ընդգրկող թիվ 9 ընտրատարածքում լինելով «Իմ քայլը» դաշինքի ռեյտինգային թեկնածուներից մեկը՝ ստացել է 15 083 ձայն։

2019-2020 թվականներին հանդիսացել է ՀՀ ԱԺ 7-րդ գումարման պատգամավոր, «Իմ քայլը» խմբակցության անդամ, ԱԺ պաշտպանության և անվտանգության հարցերի մշտական հանձնաժողովի անդամ (2019 հունվար-հունիս), ԱԺ տարածաշրջանային և Եվրասիական ինտեգրման հարցերի մշտական հանձնաժողովի անդամ։

2020 թվականի դեկտեմբերի 17-ին կառավարության որոշմամբ նշանակվել է ՀՀ Լոռու մարզպետ։

Ընտանիք 

Ամուսնացած է, ունի երկու զավակ։

Ծանոթագրություններ 

ՀՀ ԱԺ 7-րդ գումարման պատգամավորներ
Քաղաքացիական պայմանագիր կուսակցության անդամներ